**3. Dar vedomosti (poznania)**

*Lebo milosrdenstvo chcem, a nie obetu a****poznanie****Boha viac ako celopaly.* – Oz 6,6 *Rozumné srdce nadobúda* ***vedomosť*** *a ucho múdrych (ľudí) hľadá****poznanie****.* – Prís 18,15

*Môj ľud hynie, lebo nemá poznania. Pretože si odmietol****poznanie****, odmietnem ťa, nebudeš mi slúžiť ako kňaz. Zákon svojho Boha si zabudol, aj ja zabudnem na tvojich synov.* – Oz 4,6

*Lebo pery kňaza majú zachovávať poznanie a z jeho úst sa vyhľadáva zákon, lebo je poslom Pána zástupov.* – Mal 2,7

*A obliekli ste si nového, toho, čo sa obnovuje, aby mal pravé****poznanie****podľa obrazu toho, ktorý ho stvoril. –* Kol 3,10

*A práve preto vynaložte všetko úsilie na to, aby ste k svojej viere pripojili čnosť,*

*k čnosti****poznanie.*** – 2 Pt 1,5

*Po útrapách sa jeho duša nahľadí dosýta. Môj spravodlivý služobník svojou vedomosťou ospravedlní mnohých a on ponesie ich hriechy.* – Iz 53,11

*Ten, kto rád znáša, keď ho napomínajú, má rád****vedomosť****, kto však neľúbi, keď sa mu vyčíta, je hlupák.* – Prís 12,1

V knihe proroka Izaiáša, ktorý ako prvý vymenúva dary Ducha Svätého (Iz 11,2), je tento dar vyjadrený výrazom „poznanie“. „Poznať“ v Biblii znamená aj „milovať“ (Gn 4,1: ***Adam****potom****poznal****svoju ženu Evu a ona počala a porodila Kaina.*). Preto je dar „Vedomosti“ darom poznania láskou. Láskou aktívnou a tvorivou – tak ako ma Boh miluje. Dar „Vedomosti“ vnáša lásku do poznávania. Tí, ktorí milujú, rozumejú lepšie, rozumejú skôr, rozumejú viac. Antoine De Saint-Exupèry hovorieval, že „človek vidí dobre iba srdcom“. „Vedomosť“ nás učí milovať človeka – i Boha, ak mu chcete porozumieť. Chápem Boha (ako tak), iba ak ho milujem. Poznanie je dar, v ktorom poznávame všetko s láskou toho, kto miloval až na smrť na kríži.

Tento dar má viac významových rovín, ale dajú sa vyjadriť najmä v dvoch:

Viem – a som si vedomý. A je ho veľmi treba najmä v troch vzťahoch:

1. Som si vedomý „menejcennosti“ materiálnych hodnôt – nie sú schopné urobiť ma šťastným, uspokojiť moje srdce... „*Nespokojné je moje srdce, kým nespočinie v Tebe, Bože!*“ – sv. Augustín
2. Som si vedomý osobnej božej lásky a z toho vyplývajúcej dôstojnosti mojej osoby ako božieho dieťaťa. „*Nové prikázanie vám dávam, aby ste sa milovali navzájom. Aby ste sa aj vy vzájomne milovali, ako som ja miloval vás*.“ – Jn 13,34
3. Som si vedomý, že bez božej milosti a pomoci nemám nič...

„*Bezo mňa nemôžete nič urobiť.*“ – Jn 15,5

„*Ak Pán nestavia dom, márne sa namáhajú tí, čo ho budujú...*“ – Ž 127,1

Vedieť, byť si niečoho vedomý – a podľa toho jednať... Nezabúdajme, že Pán nedáva informácie, ale inštrukcie. Všetko, čo nám dáva poznať, je pre život, konanie.

**1. rovina**: Vďaka daru vedomosti môžeme poznať ***opravdivú cenu stvorení*** (a aj seba samého) v ich vzťahu k Stvoriteľovi. Vieme, že sme vystavený pokušeniu ceniť si len materiálne hodnoty. Pre bohatstvo vecí, ich pestrosť a krásu sa ľudia vystavujú riziku zbožšťovať svet, spraviť si z neho najvyšší cieľ svojho života. Hľadať bohatstvá, zábavy a moc, ktoré možno vyťažiť z materiálnych vecí. To sú bôžikovia sveta. Proti tomuto a neblahým následkom takého absolutizovania chráni človeka Duch Svätý darom ***vedomosti*,** ktorý mu pomáha správne si ceniť veci tohto sveta v ich závislosti na Stvoriteľovi. Vďaka vede – (sv. Tomáš) – si človek necení stvorenia viac, ako si zaslúžia a nie vo veciach, ale v Bohu vidí cieľ vlastného života. Uvedomme si, že skutočné hodnoty sú duchovné, nedajú sa kúpiť... Dom si kúpiš, domov nie; lieky a lekárov kúpiš, ale zdravie nie; sluhu, otroka si kúpiš, priateľa nie... To, čo sa dá kúpiť ťa neurobí šťastným. Len to, čo sa nedá kúpiť, vedie k skutočnej radosti a plnosti života.

**Som si vedomý/viem, že som len stvorenie** – podobne ako každý iný a tiež všetko ostatné! A nič na tomto svete ma šťastným neurobí. Nemám nič, čo by som nebol dostal a nič so sebou do večnosti nevezmem, len dušu... a boží obraz, lásku.

Týmto darom človek objaví teologický cieľ stvorenia a vidí veci ako skutočné hodnoty, ale súčasne len obmedzené prejavy Pravdy, Krásy a nekonečnej Lásky, ktorou je sám Boh. Vplyvom tohto objavu sa cíti pobádaný premeniť všetok obdiv stvoreného sveta na chválu, modlitbu a ďakovanie Pôvodcovi všetkého dobra a krásy. Práve toto nám mnohokrát a mnohorakým spôsobom vnuká kniha žalmov. Prečítajme si niektoré z tých vznešených chvál! „*Nebesia rozprávajú o sláve Boha a obloha hlása dielo jeho rúk*.“ - Ž19,2; „*Chváľte Pána z nebies, chváľte Ho na výsostiach*... *Chváľte Ho, Slnko a Mesiac, chváľte Ho všetky hviezdy žiarivé!*“ – Ž 148, 1-3

Človek darom vedomosti objaví nekonečnú vzdialenosť, ktorá oddeľuje veci od Stvoriteľa; ich vnútornú obmedzenosť a úklady, ktoré môžu strojiť človeku, keď sa hriešne používajú. (**Boh netrestá... Čo kto zasieva, to bude žať!**) Je to objav, ktorý mu pomôže pozorovať svoju biedu (cesta pokory a pravdy) a pobáda ho s väčším elánom a dôverou sa obrátiť k Tomu, ktorý jediný môže naplno uspokojiť ľudskú túžbu po nekonečne. A tak objaviť aj nekonečnú blízkosť, ktorú mu daruje božie láska – Duch Svätý. Dar vedomosti rozširuje obzory a spája do jednoty veci a vzťahy nekonečne vzdialené.

**2. rovina**: A zároveň som si **vedomý/viem**, že som milované dieťa božie, brat Ježiša a dedič kráľovstva. A to je pravé šťastie. Mám nekonečnú cenu, dôstojnosť božieho dieťaťa. Otec za mňa dal svojho Syna na smrť! Ak som si tohoto **vedomý**, žiaden hriech ma nezláka, každá neprávosť, klam, podvod, krádež, neslušnosť bude hlboko pod moju dôstojnosť! Som Božie dieťa! Tento dar vedomosti má silu zmeniť celý môj život! Nie pokorovanie sa a zdôrazňovanie svojej ničoty ma urobí silným v pokušení, ale správne prežívaná hrdosť božieho dieťaťa. „Ak nebudete ako deti...“ platí aj v tomto význame. (Najčastejšie detské slová: daj a necem!)

Prosme o dar vedomosti a pravého poznania. V Písme sa tento dar nazýva aj „poznaním“. Vieme, že v Biblii „poznať“ znamená ***pochopiť prostredníctvom skúsenosti lásky***. Vedomosť je dar, ktorý nám pomáha poznať skrze lásku; alebo poznať tú lásku, ktorá nám pomáha pochopiť skutočnosť, niekedy aj bez toho, aby sme ju mohli definovať, ale umožňuje nám správne konať. Je to zároveň **skúsenosť i intuícia**. (Súvisí s múdrosťou.)

Vedomosť ako dar vo vzťahu k svetu je vlastne láskavosť, afektívny vzťah chápaný v plnom zmysle voči osobám i veciam; **srdce, ktoré chápe**. Vnuká, že na pochopenie osoby alebo diela je treba milovať. Duch nás vedie predovšetkým k poznaniu Boha, a to najkratšou a najdokonalejšou cestou, cestou lásky. Je to pozvanie ísť ponad chladné poznanie, ktoré sa vyčerpá jedine vo funkcionalite. Treba prekonať ten prvý krok k osobám a veciam, inšpirovaný túžbou vlastného úspechu alebo výhody (čisté srdce!); ako aj snahu ostať uzatvorený v racionalite, namiesto toho, aby som sa otvoril Bohu.

Dar vedomosti nám pomáha prísť k pravde o nás samých, ale aj k poznaniu Boha a jeho štýlu v diele posväcovania duší. Všetko je milosť, každá udalosť, každá skúška, utrpenie, pokorenie, úspech alebo neúspech, osobná bieda, alebo krehkosť... všetko sa stáva výchovnou činnosťou Boha, ktorý chce vstúpiť do môjho života a vychovávať ma, pomáhať mi vzrastať v láske. A to jen už vstup do 3. roviny.

**3. rovina**: Viem a som si vedomý, že „*...bezo mňa nemôžete nič urobiť!*“ – Jn 15,5 a „*Ja som vinič, vy ste ratolesti. Kto neostáva na mne* (v spojení, kým neprúdi Jeho krv vo mne), *bude hodený na oheň...*“ – Jn 15,6 Viem a som si vedomý, že hľadanie, boj o toto spojenie je jedinou cestou k hodnotnému a šťastnému životu. Boh vo vnútri srdca musí presvedčiť; tvrdí svätý Pavol, a človek musí dovoliť, aby ho Boh zvnútra presvedčil. On ako apoštol nepoužíval nabubrelé slová, ale také, ktoré dávajú možnosť, aby Kristus a jeho Duch pracovali v srdci. Pochopiť múdrosť Ukrižovaného! To je posledná hranica ku ktorej vedie dar vedomosti! Božie slovo nás osvecuje, aby sme čítali svoj život vo svetle ukrižovaného Krista, aby sme prijali ako dary aj utrpenia, ťažkosti a skúšky a premenili to, čo prirodzenosť odmieta, na Bohu milú obetu. Toľko na vysvetlenie pojmu „viem“.

A „**som si vedomý**“ je dar schopnosti zotrvávať „**v čase – trvalo**“ pri tom, čo viem. Asi najdôležitejšie tu bude zotrvávať vo vedomí základných právd našej viery:

1. *Boh je tu a miluje ma. –* Zotrvávať vo vedomí božej prítomnosti a lásky. Som na sv. omši, sústredím sa na božie slovo a zrazu rozmýšľam, čo ešte cestou domov kúpiť, čo na večeru – a musím zavolať tomu a tomu... Vypadol som z hry. A po odchode z kostola si nepamätám ani evanjelium, ani to, čo bolo v kázni... Nie som si vedomý žiadneho hriechu, ale hriech vyhnal zo mňa božie slovo.
2. *Ako to vyzerá s mojim prežívaním cirkevného roka? Uvedomujem si ducha období? Pôstu, Vianoc, Adventu?*
3. *Viem, že sa nesmiem hnevať, že sa mám s láskou dívať na ľudí* – ale ten chlap, čo ma predbehol, tá baba, čo uchmatla posledný čerstvý chlieb, ten chuligán, čo mi stúpil na nohu... no dá sa na to nereagovať?! Veď im musím povedať, nech sa zahanbia... a moje ranné predsavzatie je fuč – a dar zotrvania v dobrom tiež.
4. *Váš Otec vie... Ani vlas na hlave sa vám neskriví bez vôle vášho Otca nebeského!* – zotrvávať vo vedomí ochrany a starostlivosti. Verím a dôverujem v ochranu Božiu? Viem prosiť o miesto na parkovanie tam, kde sa potrebujem dostať? Že u lekára sa dostanem na radu keď treba? Že nájdem nové zamestnanie, keď ma pre poctivosť prepustia? Zotrvávam vo vedomí, že môj Otec nebeský má môj život pevne v rukách? Aj keď mi nájdu niekde v tele nádor?

Tento dar sa niekedy nazýva aj „dar vedy“. Dar vedomosti je však viac intuitívny ako poznatky a živý v postojoch. Tento dar balansuje niekde na hraniciach vedy, umenia a intuície. Vedecky je možné stanoviť napr. stavbu kostola, aby bol pevný a bezpečný. Ale či bude aj krásny – a či sa v ňom bude dať dobre modliť – to veda nevie stanoviť. Ale dar Ducha k tomu má veľa čo povedať!

Zase tu situáciu trochu komplikuje naša ľudská snaha o delenie jednoty. Ak si uvedomíme, že Boh je autorom celého stvorenia, aj vesmíru a prírodné zákony sú Jeho umeleckým dielom, (*ale toto – Boha v Jeho dielach – budú vidieť len tí čistého srdca – prepojenie daru Ducha na blaženstvá!)* tak sa bude vedomosť, vedenie, poznanie a veda prekrývať.

V tejto úvahe však chcem zdôrazniť to, čo nám pomáha rásť vo vláde nad svojim životom – a to, čo môžeme urobiť pre posilnenie používania daru, ktorý **nám Pán chce dať**!

*Pane Ježišu Kriste, pre tvoju veľkú lásku ťa prosíme, zošli nám od Otca Ducha Svätého, Zástancu, aby pretvoril naše srdcia podľa tvojho srdca. Daj nám Ducha vedomosti, aby sme spoznali márnosť vecí a usilovali sa dosiahnuť nebeské dobrá. Daj nám dar vedomosti, aby sme spoznávali tvoje zázraky v ľuďoch a veciach. Daj nám dar vedomosti, aby sme chápali, lebo rozumieme ľuďom, len ak ich milujeme. Klaniame sa ti, Duchu Svätý, ako Duchu vedomosti. Amen!*

Otázky na zamyslenie:

1. Po čom najviac túžim? Čo chcem kúpiť, čo by som rád dostal, na čo šporím...?

2. O čo sa snažím? Titul, vzdelanie, lepšie zamestnanie...

3. Čo by som najradšej dal svojim milým?

4. Ako si cením a hodnotím duchovné dary? Modlitby, obety...

5. Ako často si pripomínam božiu prítomnosť? A ako?

6. Mám pravidelný „modlitebný“ rytmus dňa?

7. Som hrdý na svoju vieru, svojho Boha?

8. Napíš 10 situácií, kde ti „vedomosť – dôvera“ robí problém... A premodli ich!